Aquest cap de setmana es lliuren els premis del Festival l'Eliana Cinema
24 de juny de 2016 19:00

El Festival l'Eliana Cinema és a punt de culminar la seua primera edició. Transcorreguts diversos mesos des de la seua convocatòria, que va tenir una alta resposta de participació, el procés de selecció dels curtmetratges guanyadors és a punt d'acabar i dissabte que ve 25 ja hi haurà guanyadors.

El divendres 24 començaran les activitats amb la projecció a les 19 hores del documental "Aluna", un film sobre la tribu Kogi de Colòmbia, amb la presència del seu director i productor Alan Ereira. Posteriorment, a les 21,30 en el cinema d'estiu, tindrà lloc el concert de benvinguda a càrrec del grup valencià The Kojaks. A les 22,30 començarà la Gala de Projeccions, presentada per María Minaya i Josel Zaya, en la qual es podran veure els vuit curts finalistes, les cinc pel·lícules de la Secció General -“Inquilinos”, de Daniel Estimar i Carlota Aparisi; “They will all die in space”, de Javier Virolat; “Una vez”, de María Guerra i Sonia Madrid; “Caldo de gallina”, d'Elena Escura; i “Con la boca cerrada”, d'Anna Farré- i les tres de la Secció Juvenil, “Abre los ojos”, de María Senent; “Crònica”, de Sergio Jacinto; i “Dora”, d'Ana Pascual. Després de les projeccions, es demanarà el vot del públic assistent i les persones que voten entraran en el sorteig d'un sopar per a dos.

El dissabte 25 de juny, a les 22,30 en el Cinema d'Estiu, tindrà lloc la Gala de Clausura en la qual es donarà a conèixer en primer lloc als guanyadors del sorteig del sopar i posteriorment el Premi del Públic que eixirà dels vots arreplegats el dia anterior. El moment culminant arribarà en anunciar els curtmetratges guanyadors de la Secció Juvenil, dotada amb 500 euros, i de la Secció Oficial, amb 1.500 euros. La fi de festa la posarà l'estrena del llargmetratge “Nubes Rojas”, dirigit per Marino Darés i que compta amb la participació d'actors i equip tècnic de l'Eliana.